»Torvet raikuvi»
Torvet raikuvi, Ruhtinas metsästää –
 tararamtrararaa –
 niin kauaksi valtiohuolet nyt jää
 ja kansa ja maa.
 Niin korkea, kirkas ja kaunis on huomen.
 On koolla nyt korkein aateli Suomen,
 on hienoimmat herrat ja kauneimmat naiset,
 nuo silkkikengillä sipsuttavaiset,
 ja koolla on Suomen kaarti,
 mi riistan runsahan saarti.
 Saa pauketta kuulla nyt Järvenpää
 ja kansa ja maa,
 Suur’ruhtinas Suomen kun metsästää –
 tararamtrararaa –
 mut jälkeen päätetyn retken
 ja heleän karkelohetken
 hän vaunuin kiiltävin ajaa
 päin maan pääkaupungin majaa,
 ja kahdellapuolen
 tietä kansa
 heittää hurraten
 soihtujansa
 ja huudot raikuvat yössä:
 »Oli tänään aateli työssä;
 mut huomenna Suomen kansa!»